Diari Oficial de la Generalitat Valenciana


Sumari del DOGV 7055, del 27-06-2013 (2013/6798)

ORDE 67/2013, de 25 de juny, de la Conselleria d'Educació, Cultura i Esport, per la qual es regula la catalogació i l'habilitació de llocs de treball d'àmbit per a ser proveïts per funcionaris docents en centres públics de la Comunitat Valenciana que impartisquen l'etapa d'Educació Secundària Obligatòria.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/06/25/67/dof/vci/html**

### Dades del document

Número de DOGV
:   7055

Data del DOGV
:   27-06-2013

Secció del DOGV
:   I. DISPOSICIONS GENERALS

Número del document
:   2013/6798


Data del document
:   25-06-2013

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * qualificació professional
    * ensenyament professional
    * personal docent
    * ensenyament secundari
    * legislació
    * funcionari
    * ensenyament obligatori

ORDE 67/2013, de 25 de juny, de la Conselleria d'Educació, Cultura i Esport, per la qual es regula la catalogació i l'habilitació de llocs de treball d'àmbit per a ser proveïts per funcionaris docents en centres públics de la Comunitat Valenciana que impartisquen l'etapa d'Educació Secundària Obligatòria. [2013/6798]  
Índex  
  
Preàmbul  
Article 1. Objecte i àmbit d'aplicació  
Article 2. Catalogació i habilitació de llocs de treball  
Article 3. Definició de llocs de treball d'àmbit i requisits del personal docent  
Article 4. Habilitació i atribució docent  
Article 5. Creació de llocs d'àmbit  
Article 6. Provisió de llocs de treball d'àmbit  
Article 7. Adscripció del professorat  
Article 8. Formació del professorat  
Disposició addicional primera. Interpretació i aplicació  
Disposició addicional segona. No-increment del gasto públic  
Disposició derogatòria única. Derogació normativa  
Disposició final única. Entrada en vigor  
  
L'article 22 de la Llei Orgànica 2/2006, de 3 de maig, d'Educació, en l'apartat 4, indica que l'Educació Secundària Obligatòria s'organitzarà d'acord amb els principis d'educació comuna i d'atenció a la diversitat de l'alumnat. Correspon a les administracions educatives regular les mesures d'atenció a la diversitat, organitzatives i curriculars, que permeten als centres, en l'exercici de la seua autonomia, una organització flexible de les ensenyances. En l'apartat 5 del mateix article diu que entre les mesures assenyalades en l'apartat anterior hi ha les adaptacions del currículum, la integració de matèries en àmbits, els agrupaments flexibles, els desdoblaments de grups, l'oferta de matèries optatives, els programes de reforç i els programes de tractament personalitzat per a l'alumnat amb necessitat específica de suport educatiu.  
  
L'article 26.3 afig que les administracions educatives establiran les condicions que permeten que, en els primers cursos de l'etapa, el professorat amb la qualificació adequada impartisca més d'una matèria al mateix grup d'alumnat.  
Així mateix, l'article 123.3 de l'esmentada llei orgànica disposa que, per al compliment dels seus projectes educatius, els centres públics podran formular requisits de titulació i capacitació professional respecte de determinats llocs de treball del centre, d'acord amb les condicions que establisquen les administracions educatives.  
L'article 12 del Reial Decret 1631/2006, de 29 de desembre, pel qual s'establixen les ensenyances mínimes corresponents a l'Educació Secundària Obligatòria, indica:  
«2. Les administracions educatives regularan les diferents mesures d'atenció a la diversitat, organitzatives i curriculars, que permeten als centres, en l'exercici de la seua autonomia, una organització de les ensenyances adequada a les característiques del seu alumnat.  
3. Entre estes mesures estan els agrupaments flexibles, el suport en grups ordinaris, els desdoblaments de grup, l'oferta de matèries optatives, les mesures de reforç, les adaptacions del currículum, la integració de matèries en àmbits, els programes de diversificació curricular i altres programes de tractament personalitzat per a l'alumnat amb necessitat específica de suport educatiu.  
4. La integració de matèries en àmbits, destinada a disminuir el nombre de professors i professores que intervenen en un mateix grup, haurà de respectar els objectius, continguts i criteris d'avaluació de totes les matèries que s'hi integren, així com l'horari assignat al conjunt d'elles. Esta integració tindrà efectes en l'organització de les ensenyances, però no així en les decisions associades a la promoció.»  
Pel que fa als programes de diversificació curricular, l'article 13.3 del reial decret esmentat diu:   
«Les administracions educatives establiran el currículum d'estos programes, en què s'inclouran dos àmbits específics, un d'ells amb elements formatius de caràcter lingüístic i social, i un altre amb elements formatius de caràcter cientificotecnològic i, almenys, tres matèries de les establides per a l'etapa no previstes en els àmbits anteriors, que l'alumnat cursarà preferentment en un grup ordinari. Es podrà establir, a més, un àmbit de caràcter pràctic.  
L'àmbit lingüístic i social inclourà, almenys, els aspectes bàsics del currículum corresponents a les matèries de Ciències Socials, Geografia i Història, Llengua Castellana i Literatura i, si n'hi ha, llengua cooficial i literatura. L'àmbit cientificotecnològic inclourà, almenys, els corresponents a les matèries de Matemàtiques, Ciències de la Naturalesa i Tecnologies. Quan la llengua estrangera no s'incloga en l'àmbit lingüístic i social, haurà de cursar-se com una de les tres matèries establides en el paràgraf anterior. En el cas d'incorporar-s'hi un àmbit de caràcter pràctic, podrà incloure els continguts corresponents a Tecnologies.»  
  
El Reial Decret 1834/2008, de 8 de novembre, pel qual es definixen les condicions de formació per a l'exercici de la docència en l'Educació Secundària Obligatòria, el Batxillerat, la Formació Professional i les ensenyances de règim especial, i s'establixen les especialitats dels cossos docents d'Ensenyança Secundària, indica en l'article 6 que les administracions educatives establiran les condicions necessàries per a permetre que, en els primers cursos de l'Educació Secundària Obligatòria, el professorat amb la qualificació adequada impartisca més d'una matèria al mateix grup d'alumnat, d'acord amb el que disposa l'article 26.3 de la Llei Orgànica 2/2006, de 3 de maig, d'Educació.  
  
El Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, i altres procediments de provisió de places que han de cobrir estos, disposa en l'article 10.2 que les persones participants podran sol·licitar les places o llocs corresponents a l'especialitat o especialitats docents de què siguen titulars, així com, si és el cas, aquells altres llocs o places que puguen sol·licitar per reunir els requisits establits en les corresponents convocatòries. D'altra banda, l'article 14 preveu que les administracions educatives, d'acord amb la seua planificació educativa, podran oferir places o llocs per a la cobertura dels quals es requerisquen requisits específics, en la forma que es determinen en les corresponents normes procedimentals de les respectives convocatòries.  
  
Pel que fa als programes de Qualificació Professional Inicial, el Reial Decret 1146/2011, de 29 de juliol, pel qual es modifica el Reial Decret 1631/2006, de 29 de desembre, així com els reials decrets 1834/2008, de 8 de novembre, i 860/2010, de 2 de juliol, modifica l'article 14 de l'esmentat Reial Decret 1631/2006 i establix en l'apartat 6 que els mòduls formatius de caràcter general i els mòduls voluntaris que complementen la formació necessària per a l'obtenció del títol de Graduat en Educació Secundària Obligatòria s'organitzaran al voltant de tres àmbits: àmbit de comunicació, àmbit social i àmbit cientificotecnològic, i seran impartits pel professorat d'Ensenyança Secundària amb atribució docent en qualsevol de les matèries de referència dels àmbits en centres educatius autoritzats per les administracions educatives. Així mateix, establix que el personal funcionari del cos de mestres podrà impartir docència en els mòduls formatius de caràcter general dels programes de Qualificació Professional Inicial en els supòsits i condicions que determinen les administracions educatives. Estos mateixos àmbits són aquells a què es referix la disposició addicional primera, apartat 2, del Reial Decret 1631/2006, de 29 de desembre, respecte a les ensenyances de l'Educació Secundària Obligatòria per a persones adultes.  
  
Així mateix, l'Orde de 19 de maig de 2008, de la Conselleria d'Educació, per la qual es regulen els programes de Qualificació Professional Inicial a la Comunitat Valenciana, arreplega els àmbits mencionats i determina els mòduls que s'han d'impartir en eixos programes. En l'article 14 assenyala que els mòduls formatius de caràcter general seran impartits per docents, preferentment amb el títol de mestre d'Educació Primària o el títol de grau equivalent. També podrà impartir-los el professorat que estiga en possessió de la titulació establida en l'article 94, de la Llei Orgànica 2/2006, d'Educació.   
El Decret 108 /2012, de 29 de juny, del Consell, pel qual es regula la recol·locació i redistribució del personal docent amb destinació definitiva en els centres docents públics no universitaris dependents de la conselleria competent en matèria d'educació, establix en la disposició addicional quinta: «S'autoritza l'òrgan competent en matèria de personal docent per a determinar els llocs de treball que comprenguen més d'una especialitat docent.»  
Així mateix, l'article 8 de l'Orde 46/2011, de 8 de juny, de la Conselleria d'Educació, per la qual es regula la transició des de l'etapa d'Educació Primària a l'Educació Secundària Obligatòria a la Comunitat Valenciana, preveu la possibilitat de la integració de matèries en àmbits arreplegada en la normativa bàsica. No obstant això, cal definir quins són els diferents àmbits a efectes de la catalogació de places docents, els requisits per a optar a ocupar eixes places i l'atribució docent de les persones que en són titulars, sense perjuí de la prevista per a la impartició d'àmbits en els programes de diversificació curricular, en els àmbits de programes de Qualificació Professional Inicial i en els àmbits d'educació de persones adultes.  
  
Per tot això, vista la proposta de data 4 de juny de 2013, de les direccions generals de Centres i Personal Docent, i d'Innovació, Ordenació i Política Lingüística de la Conselleria d'Educació, Cultura i Esport; de conformitat amb esta, i en virtut de les competències que m'atribuïxen l'article 28.e) de la Llei 5/1983, de 30 de desembre, del Consell; el Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, i l'article 4 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport,  
  
  
ORDENE  
  
Article 1. Objecte i àmbit d'aplicació  
Esta orde té com a objecte:  
1. Regular la catalogació i habilitació de llocs de treball d'àmbit perquè siguen proveïts per funcionaris docents en els centres públics de la Comunitat Valenciana que impartisquen l'etapa d'Educació Secundària Obligatòria.  
2. Determinar els requisits que haurà de complir el personal docent per a optar a ocupar les places esmentades en els procediments de provisió que es convoquen.  
3. Establir l'atribució docent dels ocupants de llocs de treball d'àmbit.  
  
Article 2. Catalogació i habilitació de llocs de treball  
1. Als efectes del que disposa esta orde, s'entendrà per lloc de treball d'àmbit aquell lloc de treball que puga ser proveït per personal funcionari de diverses especialitats docents indistintament, en els termes que preveu l'article 3 d'esta orde.  
2. Els llocs de treball d'àmbit podran ser habilitats temporalment o catalogats perquè siguen proveïts definitivament quan se'n produïsca la consolidació en un centre docent.  
3. La conselleria competent en matèria d'educació podrà habilitar o catalogar determinats llocs de treball dels centres docents públics com a llocs corresponents a un determinat àmbit dels definits en esta orde. Esta habilitació o catalogació especificarà el centre d'adscripció i, si és el cas, els centres on complementàriament hagen de prestar-se els servicis.  
  
4. Addicionalment, la conselleria competent en matèria d'educació podrà catalogar o habilitar com a llocs de treball d'àmbit els següents:  
  
a) Els llocs de treball corresponents a les plantilles de les unitats docents hospitalàries.  
b) Els llocs de treball corresponents a la dotació de mòduls horaris d'atenció domiciliària per a l'atenció directa de l'alumnat en els àmbits definits per la normativa vigent en esta matèria.  
c) Els llocs de treball que es creen per mitjà de l'agrupació d'hores lectives corresponents a més d'una especialitat.  
  
  
Article 3. Definició de llocs de treball d'àmbit i requisits del personal docent  
1. A efectes de la catalogació i habilitació de llocs de treball, els llocs de treball d'àmbit queden definits en llocs d'àmbit sociolingüístic i d'àmbit científic.  
2. Podrà optar a ocupar un lloc de treball d'àmbit sociolingüístic: el personal docent del cos de professors o de catedràtics d'Ensenyança Secundària que siga titular d'una o diverses de les especialitats següents: Filosofia, Geografia i Història, Grec, Llatí, Llengua Castellana i Literatura, Llengua i Literatura Valencianes, Francés, Anglés, Alemany i Italià.  
3. Podrà optar a ocupar un lloc de treball d'àmbit científic: el personal docent del cos de professors o de catedràtics d'Ensenyança Secundària que siga titular d'una o diverses de les especialitats següents: Biologia i Geologia, Física i Química, Informàtica, Matemàtiques i Tecnologia.  
  
Article 4. Atribució docent del professorat  
1. El personal docent que ocupe de llocs de treball d'àmbit sociolingüístic disposarà d'atribució docent per a impartir les següents matèries i àmbits:  
a) En Educació Secundària Obligatòria, per a impartir en els dos primers cursos les matèries: Ciències Socials: Geografia i Història, Castellà: Llengua i Literatura, Educació per a la Ciutadania i els Drets Humans, i la matèria optativa instrumental Taller de Llengua: Castellà   
  
Per a impartir Valencià: Llengua i Literatura i Taller de Llengua: Valencià, es requerirà, a més, estar en possessió del Certificat de Capacitació per a l'Ensenyament en Valencià o el Diploma de Mestre en Valencià.  
b) En els programes de diversificació curricular disposarà d'atribució docent en l'àmbit lingüístic i social.  
c) En els programes de Qualificació Professional Inicial i en l'educació de persones adultes disposarà d'atribució docent per a impartir l'àmbit de comunicació i l'àmbit social.  
2. El personal docent que ocupe llocs de treball d'àmbit científic disposarà d'atribució docent per a impartir les següents matèries i àmbits:  
a) En Educació Secundària Obligatòria, per a impartir en els dos primers cursos les matèries: Matemàtiques, Ciències de la Naturalesa i Taller de Matemàtiques.  
b) En els programes de diversificació curricular disposarà d'atribució docent en l'àmbit científic.  
c) En els programes de Qualificació Professional Inicial i en l'educació de persones adultes disposarà d'atribució docent en l'àmbit cientificotecnològic.  
3. Els àmbits esmentats en els epígrafs b) i c) dels anteriors apartats 1 i 2 seran impartits preferentment pel professorat amb destinació definitiva en el centre, independentment de si estos hi ocupen llocs d'especialitat o d'àmbit.  
4. En cas d'haver-hi major càrrega lectiva per a impartir les matèries dels diferents àmbits previstos en un centre docent de la que puga assumir el lloc de treball d'àmbit corresponent, l'horari restant serà assumit per professorat que ocupe un lloc de treball d'una especialitat amb atribució docent en l'àmbit corresponent, segons el que preveuen l'annex II, punt 2, de l'Orde de 29 de juny de 1992, de la Conselleria de Cultura, Educació i Ciència, per la qual s'aproven les instruccions que regulen l'organització i el funcionament dels centres docents; el Reial Decret Llei 14/2012, de 20 d'abril, de Mesures Urgents de Racionalització del Gasto Públic en l'Àmbit Educatiu; l'Orde 19/2012, de 21 de maig, de la Conselleria d'Educació, Formació i Ocupació, per la qual es regula l'aplicació del mencionat Reial Decret Llei, i la resta de normativa aplicable.  
5. En cas que el professorat que ocupe un lloc de treball d'àmbit no dispose de càrrega lectiva suficient en les matèries incloses en els àmbits sobre les quals té atribució docent, caldrà ajustar-se al que disposa la normativa vigent quant a insuficiència d'horari i carència d'horari respecte a l'especialitat o especialitats de què siga titular.  
  
6. En els dos primers cursos de l'Educació Secundària Obligatòria, les matèries indicades en els anteriors apartats 1 i 2, respectivament, podran impartir-se independentment o de forma integrada. En cas d'optar-se per la integració de matèries en àmbits, esta constituirà una mesura destinada a disminuir el nombre de professorat que intervé en un mateix grup d'alumnat, i tindrà com a finalitat realitzar una transició progressiva des de l'etapa de l'Educació Primària a l'Educació Secundària Obligatòria, amb l'objectiu de la millora de l'èxit escolar de l'alumnat.  
7. La integració de matèries en àmbits haurà de respectar els objectius, continguts i criteris d'avaluació de totes les matèries que s'hi integren, així com l'horari assignat al conjunt d'elles. Esta integració tindrà efectes en l'organització de les ensenyances, però no així en les decisions associades a la promoció. Per a la presa de decisions relatives a l'avaluació i promoció, es considerarà l'avaluació per separat de cada una de les matèries que integren els àmbits.  
8. El personal docent del cos de mestres que ocupa amb caràcter definitiu llocs docents en instituts d'Educació Secundària podrà impartir totes les matèries d'un àmbit en el primer i segon curs de l'Educació Secundària Obligatòria, sempre que dispose de l'habilitació corresponent per a impartir alguna de les matèries de l'àmbit en el seu centre de destinació.   
9. El personal docent del cos de mestres impartirà preferentment els mòduls formatius de caràcter general dels programes de Qualificació Professional Inicial.   
  
Article 5. Creació de llocs d'àmbit  
1. La creació de llocs de treball d'àmbit es realitzarà quan hi haja un nombre determinat d'hores lectives de diferents matèries d'algun dels àmbits descrits en l'article 3.1 que impedisca la creació d'un lloc complet de l'especialitat corresponent.  
2. La creació de llocs de treball d'àmbit no es realitzarà detraient hores d'uns altres llocs de treball d'especialitat, sempre que hi haja horari suficient per a mantindre eixos llocs.  
3. No podran crear-se llocs d'àmbit en aquells casos en què hi haja mestres amb destinació definitiva en el centre que no tinguen horari complet de la seua especialitat, sense que prèviament se'ls permeta completar el seu horari amb el corresponent a matèries dels dos primers cursos d'Educació Secundària Obligatòria quan disposen de l'habilitació corresponent, sense perjuí de la preferència, a estos efectes, dels titulars de les especialitats respectives.  
  
Article 6. Provisió de llocs de treball d'àmbit  
Els llocs d'àmbit seran proveïts pels procediments ordinaris de provisió de llocs de treball indicats en el capítol II del Reial Decret 1364/2010, de 29 d'octubre. Els llocs habilitats seran coberts amb caràcter provisional, i els catalogats en les plantilles dels centres, amb caràcter provisional o definitiu.  
  
Article 7. Adscripció del professorat  
El professorat que ocupe un lloc d'àmbit quedarà adscrit al departament corresponent a l'especialitat de què siga titular o, subsidiàriament, per la qual haja accedit al lloc; sense perjuí de tot això, també quedarà adscrit funcionalment als departaments de la resta de matèries que impartix.   
  
Article 8. Formació del professorat  
El personal docent que impartisca els distints àmbits i/o ocupe llocs de treball d'àmbit posseirà la qualificació adequada, de conformitat amb el establix l'article 26.3 de la Llei Orgànica 2/2006, de 3 de maig, d'Educació. La qualificació podrà demostrar-se a través de les condicions de formació inicial que acredite el professorat, a través de la seua experiència docent prèvia en la impartició d'àmbits, o d'unes altres activitats de formació permanent del professorat.  
  
  
DISPOSICIÓ ADDICIONAL  
  
Primera. Interpretació i aplicació   
S'autoritza els òrgans competents en matèria de personal docent i d'ordenació acadèmica perquè, en l'àmbit de les seues competències respectives, dicten les resolucions i instruccions que siguen necessàries per a la interpretació i l'aplicació del que establix esta orde.  
  
Segona. No-increment del gasto públic  
L'aplicació i el posterior desplegament d'esta norma no podran tindre incidència en l'increment de la dotació de tots i cada un dels capítols de gasto assignada a la conselleria competent en matèria d'educació, i, en tot cas, hauran de ser atesos amb els mitjans personals i materials de l'esmentada conselleria.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o d'un rang inferior que s'oposen al que disposa esta orde.   
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà que es publique en el Diari Oficial de la Comunitat Valenciana.   
  
València, 25 de juny de 2013   
  
La consellera d'Educació, Cultura i Esport,  
MARÍA JOSÉ CATALÁ VERDET


Còpia Permalink ELI